Lefitiko 20 | Beibele Inthaneteng | Phetolelo ya Lefase le Lefsa
20 Jehofa a iša pele a bolela le Moshe a re:
2 “O botše bana ba Isiraele o re: ‘Motho le ge e le ofe mo go bana ba Isiraele le modiiledi le ge e le ofe yo a dulago e le modiiledi mo Isiraele, yoo a gafelago* le ge e le ofe wa bana ba gagwe go Mmoleke,+ a bolawe. Setšhaba se mo kgatle ka maswika.
3 Ge e le nna sefahlego sa ka se tla lwa le motho yoo gomme ka mo fediša setšhabeng sa gabo+ ka gobane o gafetše ba bangwe ba bana ba gagwe go Mmoleke ka morero wa gore a šilafatše lefelo la ka le lekgethwa+ le go goboša leina la ka le lekgethwa.+
4 Ge e ba setšhaba sa naga se sa bolaye motho yoo ka ge se utile mahlo a sona ka boomo gore se se bone motho yoo ge a gafela le ge e le ofe wa bana ba gagwe go Mmoleke,+
5 gona nna ruri sefahlego sa ka se tla tsepelela motho yoo le lapa la gagwe gore ke lwe le bona;+ ke tla fediša yena le bohle bao ba mo latelago ka go otswa le Mmoleke,+ ka ba fediša mo setšhabeng sa gabo bona.
6 “‘Ge e le motho yo a yago go bao ba dirišanago le meoya e mebe+ le go didupe+ e le gore a otswe le tšona, sefahlego sa ka se tla lwa le motho yoo gomme ka mo fediša setšhabeng sa gabo.+
7 “‘Le ikgethagatšeng le be ba bakgethwa+ ka gobane ke nna Jehofa Modimo wa lena.
8 Le loteng melao ya ka le be le e phethe.+ Ke nna Jehofa yo a le kgethagatšago.+
9 “‘Ge e ba go ka ba le motho yo a rogakago tatagwe le mmagwe,+ motho yoo a bolawe.+ O rogakile tatagwe le mmagwe. O ikarabela ka madi a gagwe.+
10 “‘Bjale ge monna a hlotlola le mosadi wa monna yo mongwe, ke gore a hlotlola le mosadi wa wa gabo,+ a bolawe, go bolawe monna yoo le mosadi yoo.+
11 Monna yo a robalago le mosadi wa tatagwe o hlobotše bofeela bja tatagwe.+ Bobedi bja bona ba bolawe. Ba ikarabela ka madi a bona.
12 Ge monna a ka robala le ngwetši ya gagwe, bobedi bja bona ba bolawe.+ Ba tshetše molao wa tlhago. Ba ikarabela ka madi a bona.+
13 “‘Ge monna a ka robala le motho yo motona go etša kamoo motho a robalago le mosadi ka gona, bobedi bja bona ba dirile selo se se šišimišago.+ Ba bolawe. Ba ikarabela ka madi a bona.
14 “‘Ge monna a ka nyala mosadi gomme a robala le mmago mosadi yoo, seo ke boitshwaro bjo bo hlephilego.+ Ba bolaye monna yoo le basadi bao gomme ba ba fiše ka mollo,+ e le gore boitshwaro bjo bo hlephilego+ bo se tšwele pele gare ga lena.
15 “‘Ge monna a ka robala* le phoofolo,+ a bolawe gomme le bolaye le phoofolo yeo.
16 Ge mosadi a ka batamela phoofolo gore e mo goele,+ le bolaye mosadi yoo gotee le phoofolo yeo. Mosadi yoo a bolawe, le phoofolo yeo le yona e bolawe. Monna yoo le mosadi yoo ba ikarabela ka madi a bona.
17 “‘Ge monna a ka tšea kgaetšedi ya gagwe, e lego morwedi wa tatagwe goba morwedi wa mmagwe gomme a robala le yona, tšeo ke dihlong.+ Ka gona ba bolawe pele ga mahlo a setšhaba. Monna yoo o hlobotše bofeela bja kgaetšedi ya gagwe. A ikarabele bakeng sa molato wa gagwe.
18 “‘Ge monna a ka robala le mosadi nakong ya ge a bona kgwedi, bobedi bja bona ga se ba hlompha madi a mosadi yoo.+ Ka gona bobedi bja bona ba bolawe.
19 “‘O se ke wa hlobola bofeela bja mmamogolo wa gago goba bja mmane wa gago+ le bja rakgadi wa gago+ ka gobane o tla be o hlobotše bofeela bja batho bao o tswalanego le bona ka madi.+ Batho bao ba ikarabele ka molato wa bona.
20 Monna yo a robalago le mosadi wa ramogolo wa gagwe goba wa rangwane wa gagwe o hlobotše bofeela bja bona.+ Ba ikarabele bakeng sa sebe sa bona. Ba hwe. Ba se be le bana.+
21 Ge monna a ka tšea mosadi wa ngwanabo, seo ke selo se se hlaswegago.+ O hlobotše bofeela bja ngwanabo. Ba se be le bana.
22 “‘Le lote melao ya ka ka moka+ le dikahlolo tša ka ka moka+ gomme le di phethe, e le gore naga yeo ke le tlišago go yona gore le dule mo go yona e se ke ya le hlatša.+
23 Le se ke la sepela ka melao ya ditšhaba tšeo ke di rakago pele ga lena+ ka gobane di dirile dilo tše ka moka gomme ke a di hlaswa.+
24 Ke ka baka leo ke itšego go lena:+ “Ge e le lena le tla tšea naga ya bona ya ba ya lena gomme ge e le nna ke tla le nea yona gore e be ya lena, e lego naga yeo e elago maswi le dinose.+ Ke nna Jehofa Modimo wa lena yo a le hlaotšego merafong.”+
25 Le dire phapano magareng ga phoofolo e hlwekilego le yeo e sa hlwekago le magareng ga nonyana e sa hlwekago le yeo e hlwekilego;+ le se ke la šilafatša meoya ya lena+ ka phoofolo, nonyana le selo le ge e le sefe seo se sepelago mo mmung, e lego dilo tšeo ke le hlaoletšego tšona ka go tsebatša gore ga se tša hlweka.
26 Le beng ba bakgethwa go nna+ ka gobane nna Jehofa ke yo mokgethwa;+ ke le hlaola merafong gore le be ba ka.+
27 “‘Ge e le monna goba mosadi yo a dirišanago le meoya e mebe goba wa sedupe,+ a bolawe.+ A bolawe ka go kgatlwa ka maswika. O ikarabela ka madi a gagwe.’”+
^ Bona mongwalo wa ka tlase go Le 18:21.
^ Phetolelo ya lentšu ka lentšu e re, “ge a ka tšholla matšhedi a gagwe.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D20%26wtlocale%3DSE%26srcid=share⊂ject=Bala Beibele Inthaneteng